text: SønderjyskEs træner risikerer straf for dommer-tweet
  22 oktober 2014 kl. 11.51
  SønderjyskE risikerer at være uden cheftræner Lars Søndergaard på sidelinjen, når de lørdag møder FC Midtjylland i Superligaen. Lars Søndergaard kritiserede søndag dommer Anders Poulsen på sin Twitter-profil, fordi Anders Poulsen dømte et omdiskuteret straffespark i kampen mellem FC København og Randers FC.
  
  Anders Poulsen ??? Undlader rødt til Gislason, derefter billigt straffe. Skal han dømme i Kbh??
  Hos DBU er disciplinærudvalget gået i gang med at undersøge, om Lars Søndergaard skal straffes for sin udtalelse.
  - Vi forventer at have en afgørelse fra disciplinærudvalget senere på ugen inden weekenden, siger leder af DBU Turneringer Henrik Andersen til tv3sport.dk.
  Lars Søndergaard kan - hvis disciplinærudvalget vurderer, at udtalelsen er strafbar - få karantæne eller en bøde.
  Lars Søndergaard har siden beklaget de personlige kommentarer om dommer Anders Poulsen på Twitter:
  - Det er vigtigt for mig at understrege, at mine kommentarer på Twitter ikke skal opfattes således, at jeg stiller spørgsmål ved Anders Poulsens integritet som dommer i superligaen.
  Det har på intet tidspunkt været hensigten, at mine kommentarer skulle opfattes som et personangreb, og det vil jeg gerne beklage over for Anders Poulsen.
  - Min hensigt var at få en debat om dommerkendelser, som i flere tilfælde har været tvivlsomme, hvilket efterfølgende har haft konsekvenser for udfaldet af kampe.
  Det fik jeg ikke formuleret i mine udtalelser på Twitter, og det vil jeg igen gerne beklage.
  